अपने ही मंत्री के खिलाफ मोर्चा खोला, कहा- बच्ची की हालात खराब है, उसे बख़्श दें
Rajasthan Jaipur Nagar Nigam Heritage Mayor Audio - राजस्थान में कांग्रेस की परेशानी दिनों दिन बढ़ती जा रही है। पिछले 7 दिनों से जयपुर नगर निगम हेरिटेज में जारी धरना खत्म होने के बाद अब मेयर मुनेश गुर्जर ने मंत्री प्रताप सिंह खाचरियावास के खिलाफ मोर्चा खोल दिया
जयपुर हेरिटेज नगर निगम की मेयर मुनेश गुर्जर ने अपनी ही सरकार के मंत्री के खिलाफ मोर्चा खोल दिया है। मेयर ने एक ऑडियो जारी किया है, जिसमें वह रोते हुए प्रतापसिंह खाचरियावास और पार्षद दशरथ सिंह पर गंभीर आरोप लगाए हैं।
मुनेश ने कहा, 'अगर आपको मुझसे कोई लड़ाई लड़नी है। आमने-सामने आकर मुझसे लड़ाई लड़े। उस बच्ची को बख़्श दीजिए। उस बच्ची की हालत काफी खराब है। उन्होंने दोनों नेताओं पर उनकी गोद ली गई बच्ची के पिता पर दबाव बनाने का आरोप लगाया है।
मेयर ने कहा- सिर्फ अपनी राजनीतिक रोटियां सेंकने के लिए मंत्री और पार्षद दलित बच्ची के पिता को डराकर और प्रलोभन देकर मेरे खिलाफ एससी एसटी के बयान दिलवाना चाहते हैं। इनकी ये साजिश पहले ही फेल हो गई। ऐसे में अब इस पूरे मामले की में मुख्यमंत्री अशोक गहलोत और प्रदेश प्रभारी सुखजिंदर सिंह रंधावा से शिकायत करूंगी।'
राजनीति के लिए दलित समाज का कर रहे इस्तेमाल
उन्होंने कहा- मैंने जिस बच्ची को गोद लिया उसका नाम इशिता है। वह दलित समाज से है, लेकिन मंत्री और पार्षद अब उसके परिवार पर दबाव डाल रहे हैं। उन्हें कई तरह के प्रलोभन भी दिए जा रहे हैं। कोई इतना नीचे कैसे गिर सकता है।
उस बच्ची के पिता को फोन कर दबाव में लिया जा रहा है, जबकि उस बच्ची की स्थिति काफी खराब है। फिलहाल वह बच्ची बेड रेस्ट पर है। कुछ लोग दलित समाज को इस्तेमाल कर अपनी राजनीतिक रोटियां सेंकना चाहते हैं।
मंत्री और पार्षद के कॉल डिटेल्स की हो जांच
मुनेश ने कहा- अगर किसी मंत्री या पार्षद को दलित समाज या किसी बच्ची की मदद करनी है तो मेरे वार्ड में काफी दलित बच्चे हैं। उन्हें मदद की जरूरत है। आप उन्हें गोद ले सकते हैं, इस तरह की ओछी राजनीति न करें। आज उसके पापा-मम्मी बच्ची की सेवा में जुटे हुए हैं तब मंत्री और पार्षद उन पर दबाव बना रहे हैं। उन्हें प्रलोभन देकर मेरे खिलाफ भड़काने की साजिश रच रहे हैं। इस मामले की जांच हाेनी चाहिए।
CM और प्रभारी से करूंगी शिकायत
मेयर ने कहा- मैं मंत्री और पार्षद से भी कहना चाहती हूं कि अगर आपको मुझसे कोई लड़ाई लड़नी है। आमने-सामने आकर मुझसे लड़ाई लड़ें, उस बच्ची को बख़्श दीजिए। उस बच्ची की हालत काफी खराब है। उसे देख रोना आ जाता है। मुझे लगता है कुछ लोग सिर्फ दलितों को माध्यम बनाकर राजनीति करने में जुटे हुए हैं। इसलिए मैं मुख्यमंत्री अशोक गहलोत और राजस्थान कांग्रेस के प्रभारी सुखजिंदर सिंह रंधावा से इस पूरे मामले की निष्पक्ष जांच की मांग करती हूं। आज तो सिर्फ इशिता के साथ ऐसा हो रहा है। भविष्य में न जाने कितनी दलित बच्चियों का राजनीतिक इस्तेमाल किया जाएगा।
(इशिता के पिता बनवारी और मेयर मुनेश गुर्जर के पति सुशील गुर्जर की बातचीत। यह ऑडियो मेयर ने जारी किया है।)
मेयर बोलीं- मैं ऑडियो की पुष्टि करती हूं
ऑडियो को लेकर नगर निगम हेरिटेज की मेयर मुनेश गुर्जर ने कहा कि बच्ची के पिता बनवारी के पास फोन आया है। जिसमें साफ सुनाई दे रहा है मंत्री प्रताप सिंह खाचरियावास और पार्षद दशरथ जी के बारे में। ये नीचले स्तर की राजनीति है। इशिता मेरे परिवार की बच्ची है, उसके ऊपर दबाव बनाया जा रहा है। यह दबाव प्रलोभन का भी हो सकता है। राजनीति से ऊपर उठना चाहिए। वो बच्ची बेडरेस्ट पर है। इस ऑडियो की मैं पुष्टि करती हूं, इसकी जांच होनी चाहिए।
लाइलाज बीमारी से ग्रसित इशिता 
दरअसल, इशिता जन्म से ही यूरिनल संबंधी लाइलाज बीमारी से जूझ रही है। उन्हें पिता बनवारी ने बताया कि उनके दो बेटियां हैं। बड़ी बेटी अनिशा 12 साल की है। इशिता 9 साल की है। वह बचपन से ही ना सुन सकती है और ना ही बोल सकती है।
बनवारीलाल खुद एक निजी कंपनी में संविदा पर जयपुर में ही बागवानी का काम करते हैं। कभी मजदूरी करते हैं। सैलेरी इतनी नहीं है कि इशिता की बीमारी और घर खर्च उठा सकें। इशिता के तीन ऑपरेशन हो चुके हैं। फ़िलहाल उनका एसएमएस अस्पताल में इलाज चल रहा है।
मेयर मुनेश ने इशिता को लिया था गोद
30 दिसंबर 2020 को जयपुर नगर निगम हेरिटेज की मेयर मुनेश गुर्जर सोढाला में दौरे पर निकली थीं। वहां रामराजपुरा काॅलोनी का निरीक्षण करते वक्त वहां रहने वाले बनवारी लाल के घर पहुंचीं। तब बनवारी और उनकी पत्नी ने मेयर मुनेश गुर्जर को बताया कि उसकी मासूम बच्ची एक दुर्लभ बीमारी से ग्रसित है।
आर्थिक रूप से कमजोर होने की वजह से इलाज में दिक्कत आती है। तब मुनेश गुर्जर ने इशिता के पापा से बातचीत कर उसे 1 जनवरी 2021 को गोद ले लिया था। तब से वह इशिता के इलाज का खर्चा उठा रही हैं। उन्होंने इशिता का बर्थडे भी मनाया था, जिसमें बड़ी संख्या में राजनेता भी शमिल हुए थे।
इस तरह से शुरू हुआ विवाद
जयपुर नगर निगम हेरिटेज के एडिशनल कमिश्नर राजेंद्र वर्मा को लेकर मेयर और कैबिनेट मंत्री आमने-सामने हो गए। मेयर मुनेश गुर्जर जहां वर्मा को निलंबित करने की मांग कर रही है, वहीं खाद्य मंत्री प्रताप सिंह खाचरियावास एडिशनल कमिश्नर का समर्थन करते नजर आए। -पूरी खबर पढ़ने के लिए यहां क्लिक करें... 